**Likumprojekta “Grozījumi Narkotisko un psihotropo vielu un zāļu, kā arī prekursoru likumīgās aprites likumā ” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta mērķis ir noteikt Valsts ieņēmumu dienesta (turpmāk – VID) tiesības veikt administratīvā pārkāpuma procesu par pārkāpumiem, kas paredzēti Narkotisko un psihotropo vielu un zāļu, kā arī prekursoru likumīgās aprites likuma 46.pantā, 49.panta pirmajā daļā un 50.pantā, atbilstoši Administratīvās atbildības likuma 125.pantam lēmumu pieņemšanu administratīvā pārkāpuma lietā atbilstoši kompetencei veiks Valsts policija un Veselības inspekcija. Likumprojekts stāsies spēkā vienlaikus ar Administratīvās atbildības likumu. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | VID iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likumprojekts paredz papildināt Narkotisko un psihotropo vielu un zāļu, kā arī prekursoru likumīgās aprites likuma (turpmāk – Narkotiku likums) 53.pantu ar ceturto un piekto daļu, nosakot Valsts ieņēmumu dienesta tiesības uzsākt administratīvā pārkāpuma procesu par Narkotiku likuma 46.pantā, 49.panta pirmajā daļā un 50.pantā minētajiem pārkāpumiem par prekursoru un tādu jaunu psihoaktīvu vielu vai tās saturošu izstrādājumu neatļautu pārvadāšanu vai pārsūtīšanu, kuru aprite ir aizliegta vai ierobežota, vai narkotisko vai psihotropo vielu vai zāļu pārvadāšanas vai pārsūtīšanas noteikumu pārkāpšanu, bet administratīvā pārkāpuma lietu izskata Valsts policijai vai Veselības inspekcijai.  Ministru kabineta 2019.gada 26.novembra protokola Nr. 55 38.§ 4.punktā noteikts, ka visām nozaru ministrijām līdz 2020.gada 31.janvārim ir jāiesniedz izskatīšanai Ministru kabinetā trūkstošos nozaru administratīvo pārkāpumu kodifikācijas likumprojektus vai attiecīgi jāinformē Tieslietu ministriju, ja administratīvās atbildības regulējums nav nepieciešams. Minēto iemeslu dēļ, likumprojekts virzāms izskatīšanai steidzamības kārtībā, lai grozījumi Narkotiku likumā stātos spēkā vienlaicīgi ar Administratīvās atbildības likumu.   1. Grozījumi Narkotiku likumā nepieciešami, lai nodrošinātu Administratīvās atbildības likuma (turpmāk - AAL) 1.pantā noteikto mērķu īstenošanu aizsargāt sabiedrības tiesiskās intereses un sabiedrisko kārtību, nodrošinot efektīvu administratīvā pārkāpuma procesu un tiesisko attiecību taisnīgu noregulēšanu, ir nepieciešams nostiprināt VID tiesības uzsākt administratīvo pārkāpumu procesu un veikt nepieciešamās procesuālās darbības, ja tiek konstatēts administratīvais pārkāpums narkotisko vielu un zāļu, prekursoru likumīgajā apritē;   AAL 125.panta otrajā daļā noteikts, ka gadījumā, ja kompetenta iestāde objektīvu iemeslu dēļ nevar uzsākt administratīvā pārkāpuma procesu un veikt neatliekamās procesuālās darbības, nozaru likumos var paredzēt, ka administratīvā pārkāpuma procesu var uzsākt un lietas sagatavošanu izskatīšanai var veikt citas Administratīvās atbildības likuma 115.pantā minēto iestāžu amatpersonas. Pamatojoties uz minēto, nepieciešams veikt grozījumus Narkotiku likuma 53.pantā, paredzot VID ir tiesības veikt administratīvā pārkāpuma procesu līdz lēmuma pieņemšanai, lēmuma pieņemšanu atstājot Valsts policijai un Veselības inspekcijai;  2. Likuma “Grozījumi “Narkotisko un psihotropo vielu un zāļu, kā arī prekursoru likumīgās aprites likumā” (Saeimā pieņemts 21.11.2019.) IX nodaļā noteikti administratīvie pārkāpumi narkotisko un psihotropo vielu un zāļu, kā arī prekursoru aprites jomā, un kompetence administratīvo pārkāpumu procesā, paredzot, ka IX nodaļa stāsies spēkā vienlaikus ar AAL. Narkotiku likuma 53.panta pirmajā daļā noteikta Valsts policijas, otrajā daļā noteikta Veselības inspekcijas, bet trešajā daļā Pārtikas un veterinārā dienesta kompetence administratīvā pārkāpuma procesā par narkotisko un psihotropo vielu un zāļu, prekursoru likumīgās aprites neievērošanu. Citu institūciju tiesības veikt neatliekamas procesuālās darbības administratīvā pārkāpuma procesa ietvaros, Narkotiku likums pašlaik neparedz;  3.Pašlaik Latvijas Administratīvo pārkāpumu kodeksa (turpmāk - LAPK) 45.4pantā (*Par jaunu psihoaktīvo vielu vai tās saturošo izstrādājumu neatļautas izgatavošanas, glabāšanas, pārvadāšanas vai realizācijas pieļaušanu savā valdījumā esošā kustamā vai nekustamā īpašumā, ja tas izdarīts gada laikā pēc tam, kad persona tika rakstveidā informēta par šajā īpašumā konstatēto jaunu psihoaktīvo vielu vai tās saturošo izstrādājumu neatļautu izgatavošanu, glabāšanu, pārvadāšanu vai realizāciju*); 46.panta pirmajā daļā (*Par narkotisko vai psihotropo vielu neatļautu iegādāšanos vai glabāšanu nelielā apmērā bez nolūka tās realizēt vai par narkotisko vai psihotropo vielu neatļautu lietošanu*), otrajā daļā (*Par vielu, kuras var tikt izmantotas narkotisko vai psihotropo vielu nelikumīgai izgatavošanai (prekursoru), neatļautu iegādāšanos vai glabāšanu nelielā apmērā bez nolūka tās realizēt*), trešajā daļā (*Par atteikšanos no narkotisko vai psihotropo vielu ietekmes medicīniskās pārbaudes*), ceturtajā daļā (*Par jaunas psihoaktīvas vielas vai to saturoša izstrādājuma, kuru aprite ir aizliegta vai ierobežota, neatļautu iegādāšanos, glabāšanu, pārvadāšanu vai pārsūtīšanu bez nolūka tos realizēt vai par jaunas psihoaktīvas vielas vai to saturoša izstrādājuma, kuru aprite ir aizliegta vai ierobežota, neatļautu lietošanu*) un 46.1.panta pirmajā daļā (*Par narkotisko vai psihotropo vielu vai zāļu, kā arī vielu, kuras var tikt izmantotas narkotisko vai psihotropo vielu nelikumīgai izgatavošanai (prekursoru), ražošanas, izgatavošanas, izplatīšanas, iegādāšanās, glabāšanas, uzskaites, izsniegšanas, pārvadāšanas vai pārsūtīšanas noteikumu pārkāpšanu*) paredzēta administratīvā atbildība par narkotisko un psihotropo vielu, arī prekursoru likumīgas aprites prasību neievērošanu.  LAPK 45.4panta un 46.1 panta dispozīcijas iestrādātas Narkotiku likuma 46., 47., 48., 49. un 50.pantā.  4. AAL nosaka, ka visām institūcijām un to kompetencei administratīvā pārkāpuma procesā ir jābūt noteiktai nozaru likumos. Minēto iemeslu dēļ nozares likumā VID paredzamas tiesības veikt nepieciešamās procesuālās darbības, tad pēc AAL spēkā stāšanās uzsākt administratīvā pārkāpuma procesu par narkotisko un psihotropo vielu un zāļu, prekursoru likumīgas aprites (pārvadāšanas un pārsūtīšanas) prasību neievērošanu.  5. Par pārkāpumiem narkotisko un psihotropo vielu un zāļu jomā ir paredzēta arī kriminālatbildība.  Krimināllikuma (KL) 190.1 panta pirmajā daļā paredzēta kriminālatbildība par narkotiskas vai psihotropas vielas, šo vielu izgatavošanai paredzēto izejmateriālu (prekursoru) vai to saturoša izstrādājuma, kuru aprite ir aizliegta vai ierobežota, kā arī par radioaktīvas vai bīstamas vielas, stratēģiskas nozīmes preces vai citas vērtības, sprāgstvielas, ieroča, munīcijas pārvietošanu pāri Latvijas Republikas valsts robežai jebkādā nelikumīgā veidā. Šī paša panta otrā daļa paredz atbildību par tām pašām darbībām, ja tās izdarījusi personu grupa pēc iepriekšējas vienošanās vai ja tās izdarītas lielā apmērā, bet trešā daļa- ja tās izdarījusi organizēta grupa.  6. Narkotiku likums paredz administratīvo atbildību par narkotisko vai psihotropo vielu un zāļu, kā arī prekursoru neatļautu izgatavošanu, iegādāšanos, glabāšanu, pārvadāšanu vai pārsūtīšanu, vai citiem likumīgas aprites neievērošanas gadījumiem, kā arī par narkotisko vai psihotropo vielu neatļautu lietošanu, bet  par narkotisko vai psihotropo vielu iegādāšanos, glabāšanu, pārvadāšanu vai pārsūtīšanu nelielā apmērā realizācijas nolūkā vai par narkotisko vai psihotropo vielu neatļautu realizēšanu nelielā apmērā ir paredzēta tikai kriminālatbildība.  7. Pamatojoties uz šīs anotācijas 1.- 6.punktā minēto, nepieciešams nošķirt gadījumus, kad uzsākams kriminālprocess par KL 190.1panta pirmajā daļā paredzēto nodarījumu (*Par narkotiskas vai psihotropas vielas, šo vielu izgatavošanai paredzēto izejmateriālu (prekursoru), jaunas psihoaktīvas vielas vai to saturoša izstrādājuma, kuru aprite ir aizliegta vai ierobežota, kā arī par radioaktīvas vai bīstamas vielas, stratēģiskas nozīmes preces vai citas vērtības, sprāgstvielas, ieroča, munīcijas pārvietošanu pāri Latvijas Republikas valsts robežai jebkādā nelikumīgā veidā*), KL 190.1 panta otrajā daļā paredzēto nodarījumu (*Par tādām pašām darbībām, ja tās izdarījusi personu grupa pēc iepriekšējas vienošanās vai ja tās izdarītas lielā apmērā*) un KL 190.1panta trešajā daļā paredzēto nodarījumu (*Par tādām pašām darbībām, ja tās izdarījusi organizēta grupa*), no gadījumiem, kad uzsākams administratīvā pārkāpuma process par pārkāpumiem, kas pašlaik paredzēti LAPK 46.panta pirmajā daļā, t.i. , par narkotisko vai psihotropo vielu neatļautu iegādāšanos vai glabāšanu nelielā apmērā […] vai par narkotisko vai psihotropo vielu neatļautu lietošanu.  AAL 125.pantā noteikts, ka AAL 115.pantā norādītās iestādes var uzsākt administratīvo procesu un veikt neatliekamās procesuālās darbības, ja šīs iestādes kompetence noteikta nozares likumos. LAPK analogu tiesību normu nesatur, bet LAPK 238.1 pantā ir paredzēts, ka, saņemot ziņas, kuras norāda uz iespējamu administratīvā pārkāpuma izdarīšanu, LAPK [247.pantā](https://likumi.lv/ta/id/89648#p247) minētās personas triju darba dienu laikā pieņem lēmumu par administratīvā pārkāpuma lietvedības uzsākšanu vai par atteikšanos uzsākt administratīvā pārkāpuma lietvedību (LAPK [238.2](https://likumi.lv/ta/id/89648#p238.2) un [239.pants](https://likumi.lv/ta/id/89648#p239)), vai par materiālu pārsūtīšanu pēc piekritības. Pašlaik pierādījumu vākšanu līdz administratīvā pārkāpuma protokola sastādīšanai pēc LAPK 45.4.; 46. vai 46.1panta praksē veic arī VID Nodokļu un muitas policijas pārvalde, kura pēc ziņu saņemšanas par iespējamu administratīvā pārkāpuma izdarīšanu (pierādījumu saņemšanas par personas atrašanos narkotisko vai psihotropo vielu iespaidā vai neatļautu vielu glabāšanas faktu), nosūta lietas materiālus atbilstoši LAPK 214.pantā, 228.pantā un 230.pantā noteiktajai piekritībai. Līdz ar AAL spēkā stāšanos VID tiesības veikt neatliekamās darbības administratīvā pārkāpuma procesā narkotisko un psihotropo vielu un zāļu, kā arī prekursoru likumīgas aprites nodrošināšanā, nav paredzētas.  8. VID galvenie uzdevumi noteikti likuma “Par Valsts ieņēmumu dienestu” (turpmāk – Likums) 2.pantā. Narkotisko un psihotropo vielu, kā arī prekursoru likumīga aprites kontrole visā valsts teritorijā neatbilst valsts ieņēmumu un muitas lietu jomai, tādēļ pastāv nozīmīgi juridiski šķēršļi pilnās kompetences noteikšanai VID. Valsts pārvaldes iekārtas likuma 10.panta pirmajā daļā noteikts, ka valsts pārvalde ir pakļauta likumam un tiesībām. Tā darbojas normatīvajos aktos noteiktās kompetences ietvaros. Valsts pārvalde savas pilnvaras var izmantot tikai atbilstoši pilnvarojuma jēgai un mērķim. Savukārt, minētā likuma 10.panta desmitā daļa noteic, ka valsts pārvaldi organizē pēc iespējas efektīvi. Valsts pārvaldes institucionālo sistēmu pastāvīgi pārbauda un, ja nepieciešams, pilnveido, izvērtējot arī funkciju apjomu, nepieciešamību un koncentrācijas pakāpi, normatīvā regulējuma apjomu un detalizāciju un apsverot deleģēšanas iespējas vai ārpakalpojuma izmantošanu. Tādejādi valsts pārvaldes iestādēm jādarbojas efektīvi, patstāvīgi pilnveidojot un uzlabojot valsts pārvaldes darbību kopumā, vienlaikus nodrošinot darbību normatīvajos aktos noteiktās kompetences ietvaros. Tiesu prakses atziņās (*skat.* *Latvijas Republikas Administratīvās tiesas Administratīvo lietu departamenta 2016.gada 14.septembra spriedumā lietā A43017613,SKA-461/2016*) par Valsts pārvaldes iekārtas likuma 10.panta pirmās daļas piemērošanu un iestāžu kompetences nošķiršanu norādīts, ka likumu tulkošana pretēji noved pie pretrunas ar šo tiesību principu, un iegūtais iztulkošanas rezultāts nav sistēmiski saderīgs ar tiesību sistēmu, tādēļ nav derīgs. Tādēļ konstatējami juridiski šķēršļi un VID nav nosakāma pilna kompetence administratīvā pārkāpuma procesā narkotisko un psihotropo vielu un zāļu, kā arī prekursoru likumīgās aprites ievērošanā šādu apsvērumu dēļ.  8.1. VID uzdevumi muitas jomā noteikti Likuma 11.panta otrās daļas 1. un 2.punktā, nosakot, ka muitas iestāžu uzdevumi ir kontrolēt muitas lietās pieņemto normatīvo aktu ievērošanu un novērst muitas noteikumu pārkāpumus saistībā ar preču pārvietošanu pāri valsts robežai un piemērot un administrēt muitas tarifus, iekasēt muitas nodokli un citus normatīvajos aktos paredzētos nodokļus, kas nomaksājami uz muitas robežas.  Saskaņā ar Eiropas Parlamenta un Padomes 2013. gada 9.oktobra Regulas (ES) Nr. 952/2013, ar ko izveido Savienības Muitas kodeksu (turpmāk- Muitas kodekss), 5.panta 3.punktu muitas kontrole ir īpašas darbības, ko veic muitas dienesti, lai nodrošinātu atbilstību tiesību aktiem muitas jomā un citiem tiesību aktiem, kas reglamentē tādu preču ievešanu, izvešanu, tranzītu, pārvietošanu, uzglabāšanu un galapatēriņu, kuras pārvietotas starp Savienības muitas teritoriju un valstīm vai teritorijām ārpus minētās teritorijas, kā arī ārpussavienības preču un galapatēriņa procedūrai pakļauto preču atrašanos un pārvietošanu Savienības muitas teritorijā.  Tādējādi muitas iestāžu kompetence ir saistīta ar muitas kontroles pasākumiem uz Latvijas Republikas ārējās robežas.  Muitas kodeksa 46.panta 1.punkts nosaka, ka muitas dienesti var veikt jebkuras muitas kontroles, ko tie uzskata par vajadzīgu. Muitas kontroles, konkrēti, var būt preču pārbaude, paraugu ņemšana, deklarācijā vai paziņojumā ietvertās informācijas pareizības un pilnības pārbaude un dokumentu esības, īstuma, pareizības un derīguma pārbaude, uzņēmēju grāmatvedības un citu uzskaites datu pārbaude, transportlīdzekļu apskate, personu nestās vai vestās bagāžas un citu mantu pārbaude, kā arī oficiālas izziņas veikšana un citas līdzīgas darbības. Tādējādi muitas kontroles ietvaros veicamās darbības izriet no Muitas kodeksa, neparedzot personas apskati, ja pastāv aizdomas par narkotisko vielu glabāšanas, pārsūtīšanas vai pārvadāšanas faktu. Tiesību normas, kas reglamentē muitas darbību, ietilpst publiskās tiesībās, kurās darbojas princips “atļauts tas, ko nosaka tiesību norma”, tādēļ personu pakļaušana muitas pārbaudei administratīvā pārkāpuma procesā par Narkotiku likumā paredzētajiem pārkāpumiem ir jānosaka nozares likumā, kas reglamentē administratīvā pārkāpuma procesu.  Narkotiku likuma 42.3panta trešajā daļā, 42.4 panta otrajā un trešajā daļā ir noteikta VID kompetence informācijas apmaiņā ar Zāļu valsts aģentūru un ANO starptautisko narkotiku kontroles padomi par importa un eksporta atļaujām, prekursoru importu un eksportu, aizturētiem prekursoriem un neklasificētām vielām, kā arī, kompetences ietvaros, ir viena no institūcijām, kas veic Eiropas Parlamenta un Padomes 2004.gada 11.februāra regulas Nr.273/2004 par narkotisko vielu prekursoriem 10.pantā un Padomes 2004.gada 22.decembra regulas Nr.111/200 ar ko paredz noteikumus par uzraudzību attiecībā uz narkotisko vielu prekursoru tirdzniecību starp Kopienu un trešajām valstīm 26.panta 2., 3., 3 a un 3 b punktā minētās kompetentās institūcijas funkcijas. Tāpat tiesību normās ir noteikta VID rīcība, veicot muitas kontroles pasākumus uz Latvijas Republikas (Eiropas Savienības) ārējās robežas un konstatējot aizliegtās vielas, kuras Latvijas teritorijā ir aizliegts ievest. VID atbilstoši normatīvajiem aktiem par muitas lietām tās konfiscē un iznīcina. Muitas iestādes neveic kontroli par precēm (pasta sūtījumiem), kuras uz Latvijas Republiku nosūta no citām Eiropas Savienības dalībvalstīm, piemēram, Nīderlandes Karalistes. Tādējādi VID kompetencē neietilpst lēmumu pieņemšana administratīvā pārkāpuma procesā narkotisko un psihotropo vielu un zāļu likumīgas aprites nodrošināšanā.  8.2. Likuma 14.pantā noteiktas VID nodokļu un muitas policijas (turpmāk – VID NMP) galvenie uzdevumi likumpārkāpumu atklāšanā valsts ieņēmumu un muitas lietu jomā, savukārt 16.pantā noteiktas VID NMP ierēdņu tiesības likumpārkāpumu atklāšanā valsts ieņēmumu un muitas lietu jomā. Normatīvajos aktos noteiktās kompetences ietvaros VID NMP ir izveidota kā izmeklēšanas iestāde ar pamatfunkcijām veikt izmeklēšanu kriminālprocesos VID kompetences ietvaros. Tādejādi VID NMP ierēdņi veic izmeklēšanas darbības, kas saistītas ar narkotisko, psihotropo vielu, prekursoru nelikumīgu apriti tikai gadījumos, ja pastāv aizdomas par tāda pārkāpuma izdarīšanu, kura izskatīšana ir VID kompetences jautājums. Ņemot vērā VID NMP amatpersonu darba specifiku - darbs uz ārējām, iekšējām valsts robežām un kontroles pasākumiem iekšzemes teritorijās (kas nav pierobeža), kur tiek veikta saimnieciskā darbība vai nelikumīgi glabātas akcīzes preces, vai muitas kontrolei pakļautas preces, nereti pārkāpuma izdarīšanas vietā nav saskatāmas noziedzīga nodarījuma pazīmes.  Lai realizētu kontroles pasākumus VID NMP amatpersonas iekļūst saimnieciskās darbības veikšanas teritorijās, telpās bez īpašnieka piekrišanas vai klātbūtnes ar tiesas vai prokurora sankciju, veic pārkāpuma vietas apskati un preču vai pārkāpuma priekšmeta un/vai izdarīšanas rīku izņemšanu. Likuma 16.panta trešās daļas 1.punktā noteiktās VID NMP tiesības piedalīties VID ierēdņu rīkotajos pasākumos un sastādīt administratīvos protokolus tiek īstenotas tikai tad, ja administratīvās lietas izskatīšana ir VID kompetences jautājums, atbilstoši LAPK 215.1 pantam. Tikai iepriekš minētajos gadījumos VID NMP administratīvā pārkāpuma lietas materiālus kopā ar sagatavotu administratīvā pārkāpuma protokolu nosūta citām VID struktūrvienībām (Muitas pārvaldei vai Nodokļu kontroles pārvaldei), jautājuma lemšanai par personu saukšanu pie administratīvās atbildības LAPK 215.1pantā noteiktajos VID piekritīgajos administratīvajos pārkāpumos. Šīs anotācijas 8.3. apakšpunktā norādītajos gadījumos visas darbības narkotisko un psihotropo vielu likumīgas aprites jomā ir saistītas tikai ar ziņu savākšanu, to apkopošanu un nosūtīšanu Valsts policijai vai citai kompetentai iestādei administratīvā protokola sastādīšanai un turpmāko procesuālo darbību veikšanai, ieskaitot sankcijas piemērošanu.  VID NMP ierēdņi veic muitas un nodokļu kontroles pasākumus visā Latvijas Republikas teritorijā, kas nav pierobeža, un nereti saskaras ar situācijām, kad VID amatpersonas objektīvi nevar pierādīt apstākļus, kas liecinātu, ka persona, pie kuras vai kuras valdījumā esošajā transportlīdzeklī tiek atrastas narkotiskās, psihotropās vielas vai zāles, prekursori, ir šķērsojusi valsts robežu, taču pastāv aizdomas par neatļautu vielu likumīgas aprites- pārvietošanas vai pārsūtīšanas prasību neievērošanu. Valsts policija, ievērojot LAPK 214.pantā noteikto kompetenci, pieņem lēmumu par personas saukšanu pie administratīvās atbildības pēc LAPK 45.4 un 46.panta. Savukārt, Veselības inspekcija LAPK 228.pantā noteiktās kompetences ietvaros pieņem lēmumu par personas saukšanu pie administratīvās atbildības par LAPK 46.1 pantā paredzētā administratīvā pārkāpuma izdarīšanu. Likumprojekts pēc būtības nemaina tajā paredzēto kompetenču sadalījumu administratīvā pārkāpuma procesā, bet nostiprina VID amatpersonu (Nodokļu un muitas policijas ierēdņi) tiesības veikt neatliekamās procesuālās darbības sabiedriski bīstamu pārkāpumu atklāšanā, pēc iegūto ziņu pārbaudes pārsūtot lietas materiālus lēmuma pieņemšanai administratīvā pārkāpuma procesā kompetentai institūcijai - Valsts policijai vai Veselības inspekcijai.  8.3. AAL 117.panta pirmās daļas 3.punktā noteikts, ka iegūstot ziņas par iespējamu administratīvo pārkāpumu, amatpersona, ja nepieciešams, normatīvajos aktos noteiktās kompetences ietvaros pārbauda šīs ziņas un ne vēlāk kā triju darba dienu laikā no ziņu iegūšanas dienas, pieņem lēmumu pārsūtīšanu pēc piekritības. Tas nozīmē, ka amatpersonai ir jāpārliecinās par sākotnējo ziņu patiesumu, pirms lēmuma pieņemšanas par materiālu pārsūtīšanu administratīvā pārkāpuma procesā kompetentai iestādei, ievērojot AAL 117.panta otrajā daļā noteikto, ka ilgstošas ziņu pārbaudes gadījumos, lēmumu par materiālu pārsūtīšanu, pieņem ne vēlāk kā viena mēneša laikā no ziņu iegūšanas dienas. Minēto darbību veikšanai (ziņu vākšanai un to pārbaudei) ir nepieciešams pilnvarojums tiesību aktos, kas ir atrisināms, VID nosakot dalīto kompetenci administratīvā pārkāpuma procesā. AAL 117.panta pirmās daļas 3.punkta piemērošana bez papildus ziņu iegūšanas un pārbaudes narkotisko un psihotropo vielu un zāļu likumīgas aprites jomā neatbildīs AAL 5.panta pirmajā daļā sniegtajam administratīvā pārkāpuma jēdzienam un AAL 1.pantā noteiktajam likuma mērķim, tajā ietverto pamattiesību aizsardzības principam.  8.4. 2019.gadā VID NMP Valsts policijai nosūtīja 62 materiālus jautājuma izlemšanai par personas saukšanu pie administratīvās atbildības pēc LAPK 46.panta. Valsts policijai un Veselības inspekcijai netiktu uzdotas papildus funkcijas, jo pastāvošā prakse un lietu piekritība administratīvo pārkāpumu jomā nemainītos, bet tiktu nodrošināta efektīva sadarbība starp valsts pārvaldes iestādēm sabiedriski bīstamu pārkāpumu atklāšanā.  8.5. Citi gadījumi, kad nepieciešams noteikt dalīto kompetenci, saistīti ar narkotisko vietu, prekursoru un jaunu psihoaktīvo vielu pārvietošanu pāri valsts robežai jebkādā nelikumīgā veidā, lai nodrošinātu, ka pēc robežas šķērsošanas personu ar narkotiskajām vielām būtu iespējams aizturēt un leģitīmi izņemt lietiskos pierādījumus (sakaru līdzekļus, automašīnas, personīgās mantas u.c.). Šīs anotācijas 8.2. apakšpunktā jau ir norādīts, ka VID NMP darbība kompetences ietvaros nenotiek tikai muitas zonā, bet gan visā valsts teritorijā un tikai pēc ziņu par faktiem iegūšanas un analizēšanas, ir iespējams nošķirt administratīvās pārkāpuma procesu no kriminālprocesa uzsākšanas.  8.6. Kā papildus apstāklis, kas nepieļauj VID pilnībā noteikt kompetenci administratīvā pārkāpuma procesā ir nepietiekamie resursi. VID NMP struktūrvienībā, kas uzsāk administratīvā pārkāpuma lietas, nodarbināti pieci vecākie muitas eksperti (iepriekš darbu veica nepilnā - trīs – četru amatpersonu sastāvā) un nodaļas vadītājs. 2019.gadā minētajā nodaļā veikta izmeklēšana vairāk nekā 100 administratīvajās pārkāpuma lietās muitas un nodokļu jomā, tostarp, konstatējot arī tādus pārkāpumus, par kuriem administratīvā pārkāpuma protokoli jāsastāda citām iestādēm, piemēram, Veselības inspekcijai, Valsts policijai, Valsts vides dienestam, Valsts zāļu aģentūrai. Izmeklējamo administratīvo pārkāpumu lietu apjoms šajā struktūrvienībā ir vairāk par 20 administratīvajām pārkāpuma lietām uz vienu darbinieku, tādēļ pilnās kompetences noteikšanas rezultātā VID būtu nepieciešams papildus finansējums, lai radītu papildus darba vietas.  VID NMP ir VID struktūrvienība, kuras pamatuzdevums ir veikt kriminālprocesu izmeklēšanu NMPP piekritīgajos noziedzīgajos nodarījumos un veikt citus Likumā noteiktos uzdevumus, nevis organizēt personu saukšanu pie administratīvās atbildības par narkotisko un psihotropo vielu un zāļu, kā arī prekursoru likumīgās aprites neievērošanu. VID NMP struktūrvienības neizskata administratīvā pārkāpuma lietas un nepieņem lēmumus par personu saukšanu pie administratīvās atbildības. Resursu optimizācijas un ekonomijas rezultātā VID nav nodrošinātas amata vietas, lai veiktu administratīvo pārkāpumu lietu materiālu sagatavošanu lēmumu pieņemšanai - personu saukšanai pie administratīvās atbildības par narkotisko un psihotropo vielu un zāļu, kā arī prekursoru likumīgās aprites neievērošanu, informācijas sniegšanai Sodu reģistram, pieņemto lēmumu izpildei vai izpildes kontrolei, pārsūdzības izskatīšanai un pārstāvībai tiesvedības procesos.  Pilnā kompetence ne tikai noteiktu VID neraksturīgus uzdevumus, kas nav saistāmi ne ar muitas, ne ar nodokļu kontroles jautājumiem, bet dublētu Valsts policijas un Veselības inspekcijas kompetenci. Nav saskatāms objektīvs pamatojums grozījumu veikšanai VID darbību reglamentējošos normatīvajos aktos, piemēram, Likumā noteikt VID jaunus uzdevumus un nosakot pilnu kompetenci narkotisko un psihotropo vielu un zāļu, kā arī prekursoru likumīgas aprites jomā.  Minēto iemeslu dēļ VID nosakāma dalīta kompetence administratīvo pārkāpumu procesā. |
| 3. | Projekta izstrādē iesaistītās institūcijas un publiskas personas kapitālsabiedrības | VID |
| 4. | Cita informācija | Likumprojekts 2020.gada 16.janvārī skatīts Tieslietu ministrijas izveidotajā Latvijas Administratīvo pārkāpumu kodeksa pastāvīgās darba grupas sēdē. Iebildumi ņemti vērā, papildinot sākotnējo ziņojumu (anotāciju). |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Personas, kurām piemēros projektā paredzētos administratīvos sodus, un iestādes, kuras piemēros projektā paredzētos sodus (proti, Valsts ieņēmumu dienests, Valsts policija, Veselības inspekcija). |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikāciju aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projekta izstrādi ir publicēta Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Nodokļu politika”. Līdz ar to sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu. |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu, par kuru uzziņa publicēta 2020.gada 10.janvārī Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Nodokļu politika”, adrese:  <http://www.fm.gov.lv/lv/sabiedribas_lidzdaliba/>  tiesibu\_aktu\_projekti/nodoklu\_politika/#project474  un Ministru kabineta tīmekļvietnē sadaļā “Valsts kanceleja” – “Sabiedrības līdzdalība”, adrese: <https://mk.gov.lv/content/ministru-kabineta-diskusiju-dokumenti>. |
| 3. | Sabiedrības līdzdalības rezultāti | Iebildumi vai priekšlikumi nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VID, Veselības inspekcija, Valsts policija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts nepaplašina VID līdzšinējās funkcijas un uzdevumus.  Likumprojektam nav ietekmes uz jaunu institūciju izveidi, esošu institūciju likvidāciju vai reorganizāciju.  Nav nepieciešams veidot jaunas darba vietas, likumprojektā noteiktās prasības paredzēts realizēt esošo cilvēkresursu ietvaros. |
| 3. | Cita informācija | Nav. |

Finanšu ministrs J.Reirs

Veita 67120588

Krista.Veita@vid.gov.lv